Imtella' Frar 22, 2021 Rapport: Glen Falzon Tfajla Ingliża qed tgħix ħajjitha mill-ġdid wara li għall-ewwel darba sar trapjant tal-qalb b'metodu li qabel kien jintuża biss fuq pazjenti adulti. Bis-saħħa ta' dan il-metodu ġdid, it-tfajla sarilha trapjant tal-qalb wara biss 8 ġimgħat biex f'temp ta' ftit xhur reġgħet bdiet tgħix mill-ġdid Sentejn ilu d-dinja nqalbet ta' taħt fuq għat-tfajla mir-Renju Unit Freya Heddignton. Skopriet li għandha kundizzjoni serja f'qalbha li ma tħallihiex tieħu nifs u tikkawżalha wġigħ kbir f'sidirha. Ta' 14-il sena t-tobba qalulha li għandha bżonn trapjant tal-qalb. Għall-ewwel, it-tfajla ħasbet li se ddum sentejn tistenna fuq ix-xwiek għal trapjant. Iżda l-qalb ġdida tagħha waslet f'xahrejn biss. It-tfajla rċeviet qalb ġdida bis-saħħa ta' teknoloġija ġdida. It-tobba spjegaw li l-qalb tittieħed mill-pazjenti wara li ma jibqgħux jgħixu bil-magni. Wara, jitwaħħal tagħmir apposta mal-qalb biex tibda terġa' tippompja d-demm qabel titpoġġa lura f'ġisem ieħor. Għall-bidu, din il-proċedura kienet issir biss fuq pazjenti adulti. Madankollu t-tobba rnexxielhom isibu mezz kif jużaw din it-teknoloġija f'pazjent żgħar bħal Freya. Freya hi fost sitt żgħażagħ fir-Renju Unit li llum qed jgħixu ħajjithom b'qalb ġdida bis-saħħa ta' din il-proċedura.